Un bărbat în vârstă de 64 de ani din Prahova a murit în flăcări când încerca să dea foc, de pe acoperiș, casei vecinului, după o ceartă.

Echipajele de pompieri au fost solicitate în comuna Bătrâni, pentru localizarea şi lichidarea unui incendiu izbucnit la o locuință particulară.

La sosirea pompierilor la fața locului, incendiul se manifesta la acoperiș, pe o suprafață de aproximativ 1 mp, fiind găsit acolo și un bărbat în vârstă de 64 de ani, mort.

Purtătorul de cuvânt al ISU Prahova, Raluca Vasiloae a declarat că, cel mai probabil, incendiul a fost generat de folosirea intenționată a sursei de aprindere.

La rândul lor, reprezentanții Poliției Prahova au declarat că bărbatul a fost găsit mort, pe acoperiș, fiind făcute cercetări pentru distrugere și ucidere din culpă.

Surse judiciare au declarat pentru Mediafax că bărbatul s-a certat cu vecinul apoi s-a urcat pe o anexă unde a turnat benzină și a dat foc.

Vecinul este cel care l-a găsit, iar la necropsie se va stabili cauza morții.